Nariadenie Komisie (ES) č. 1383/2001
zo 6. júla 2001,
ktorým sa mení a dopĺňa nariadenie (ES) č. 1372/95 stanovujúce podrobné pravidlá uplatňovania systému vývozných licencií v sektore hydinového mäsa
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2777/75 z 29. októbra 1975 o spoločnej organizácii trhu s hydinovým mäsom [1], naposledy zmenené a doplnené nariadením (ES) č. 2916/95 [2], najmä na jeho články 3 (2), 8 (13) a 15,
keďže:
(1) Nariadenie Komisie (ES) č. 1372/95 [3], naposledy zmenené a doplnené nariadením (ES) č. 2337/1999 [4], ustanovuje podrobné pravidlá uplatňovania systému vývozných licencií v sektore hydinového mäsa.
(2) Nariadenie Komisie (ES) č. 1291/2000 [5] ustanovuje spoločné podrobné pravidlá uplatňovania systému dovozných a vývozných licencií a certifikátov s vopred určenou výškou náhrady za poľnohospodárske výrobky; článok 14 nariadenia ustanovuje, že vo vývozných licenciách sa musí uvádzať 12-ciferný kód výrobku prevzatý z nomenklatúry poľnohospodárskych výrobkov pre použitie v spojitosti s vývoznými náhradami, alebo kódy výrobkov patriacich do tej istej kategórie.
(3) Vzhľadom na získané skúsenosti a kvôli uľahčeniu používania licencií na rôzne úpravy celých kurčiat, ktoré v súčasnosti patria do rôznych kategórií výrobkov, by sa mali všetky uvedené výrobky vyvážať na základe tej istej licencie; kategórie výrobkov ustanovené v prílohe I k nariadeniu (ES) č. 1372/95 by sa z tohto dôvodu mali zmeniť a doplniť pridaním výrobkov v políčku patriacich do kategórie 4 do kategórie 3.
(4) Záruky určené v prílohe I sa musia upraviť podľa posledných zmien náhrad, a zoznam krajín v prílohe IV musí vyjadrovať krajiny určenia, ktoré sú v súčasnosti navrhnuté.
(5) Opatrenia ustanovené v tomto nariadení sú v súlade so stanoviskom Riadiaceho výboru pre hydinové mäso a vajcia,
PRIJALA TOTO NARIADENIE:
Článok 1
Prílohy I a IV k nariadeniu (ES) č. 1372/95 sa nahrádzajú príslušnými prílohami k tomuto nariadeniu.
Článok 2
Toto nariadenie nadobúda účinnosť tretí deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 6. júla 2001